L 128/60
ET
Euroopa Liidu Teataja
15.5.2023
KOMISJONI RAKENDUSMÄÄRUS (EL) 2023/949, 12. mai 2023, millega lubatakse lasta uuendtoiduna turule piimast saadud raud(III)kaseinaat ning muudetakse rakendusmäärust (EL) 2017/2470 (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artikli 12 lõiget 1,
ning arvestades järgmist:
(1)
Määruses (EL) 2015/2283 on sätestatud, et liidus võib turule viia ainult sellist uuendtoitu, mida on lubatud kasutada ja mis on kantud liidu loetellu uuendtoitudest, mida on lubatud liidus turule viia.
(2)
Määruse (EL) 2015/2283 artikli 8 kohaselt võeti vastu komisjoni rakendusmäärus (EL) 2017/2470, (2) millega kehtestatakse liidu uuendtoitude loetelu.
(3)
16. juunil 2020 esitas ettevõtja Société des Produits Nestlé S.A. (edaspidi „taotleja“) komisjonile määruse (EL) 2015/2283 artikli 10 lõike 1 kohase taotluse lasta uuendtoiduna liidu turule piimast saadud raua ja veisepiimast saadud kaseiini kompleksühend raudproteinaat, mis on stabiliseeritud fosfaadi abil.
Taotleja soovis piimast saadud raudproteinaati kasutada rauaallikana piimas ja piimapulbritoodetes, füüsilise treeninguga seoses turustatavates karastusjookides, pulbrilistes kakaojoogivalmististes, pulbrilistes või vedelates linnasepõhistes kohviasendajates, teraviljabatoonides, muudes nuudlites kui klaasnuudlid, puljongikuubikutes või -graanulites (puljongipõhi), kehakaalu alandamiseks ettenähtud toidukorra toidu asendajates, Euroopa Parlamendi ja nõukogu määruse (EL) nr 609/2013 (3) artikli 2 kohaselt määratletud kehakaalu alandamiseks ettenähtud päevase toidu asendajas, määruse (EL) nr 609/2013 artikli 2 kohaselt määratletud meditsiinilisel näidustusel kasutamiseks ettenähtud toidus (välja arvatud imikute ja väikelaste toit), ning Euroopa Parlamendi ja nõukogu direktiivi 2002/46/EÜ (4) artikli 2 kohaselt määratletud toidulisandites, mis on mõeldud üldelanikkonnale (välja arvatud imikud ja väikelapsed).
Taotluses esitatud kavandatud toidulisandites kasutamise päevane kogus on kuni 700 mg, mis vastab raua päevasele kogusele14 mg.
Taotleja ettepaneku kohaselt ei tohiks piimast saadud raudproteinaati kasutada samal päeval, mil tarbitakse muud toitu, millele on lisatud piimast saadud raudproteinaati.
(1) ELT L 327, 11.12.2015, lk 1.
(2) Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).
(3) Euroopa Parlamendi ja nõukogu 12. juuni 2013. aasta määrus (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT L 181, 29.6.2013, lk 35).
(4) Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).